หวั่นหนี้ยุโรปฉุดราคาทอง
หวั่นวิกฤตหนี้ยุโรปฉุดราคาทองระยะสั้น “สุวรรณ” แนะ 2-3 สัปดาห์นี้กอดเงินสดรอซื้อของถูก
12 ก.ย. 2554

หวั่นวิกฤตหนี้ยุโรปฉุดราคาทองระยะสั้น “สุวรรณ” แนะ 2-3 สัปดาห์นี้กอดเงินสดรอซื้อของถูก 
นายสุวรรณ วลัยเสถียร ประธานกิตติมศักดิ์ บริษัทหลักทรัพย์จัดการกองทุน (บลจ.) วรรณ กล่าวว่า หากประเทศกรีซผิดนัดชำระหนี้ และสร้างปัญหาลุกลามไปยังประเทศใหญ่ๆ ในยุโรป เช่น ฝรั่งเศส เยอรมัน และอิตาลี จะทำให้ราคาทองคำในตลาดโลกปรับลดลงไปแตะที่ 1,700 เหรียญสหรัฐ/ออนซ์ได้ 
“มีความเป็นไปได้ที่นักลงทุนจะตกใจและเทขายทองคำออกมา เพื่อหันไปกอดเงินสดเอาไว้แทน แต่คาดว่า การปรับลดลงดังกล่าวจะเป็นช่วงสั้นๆ ประมาณ 2 สัปดาห์เท่านั้น ก่อนที่ราคาทองคำจะดีดกลับขึ้นไปใหม่ โดยที่นักวิเคราะห์ต่างชาติมองกันว่า ราคาทองคำจะไปถึง 2,000 เหรียญสหรัฐ/ออนซ์แน่นอน”นายสุวรรณกล่าว
พร้อมกันนี้ นายสุวรรณ ยังแนะนำว่า ในช่วง 2-3 สัปดาห์นี้ นักลงทุนควรจะถือเงินสด เพื่อรอให้สถานการณ์และความกังวลต่อปัญหาหนี้ยุโรปมีความชัดเจนมากขึ้นก่อน ซึ่งทำให้นักลงทุนมีโอกาสที่จะซื้อสินทรัพย์เพื่อการลงทุนได้ในราคาที่ต่ำลง
“ช่วง 2-3 สัปดาห์นี้ กอดเงินสดเอาไว้ รอให้ฝุ่นหายตลบก่อน แล้วอาจจะมีของดีๆ ให้เลือกซื้อก็ได้ แต่หากเห็นว่า ราคาถูกแล้วอาจจะแบ่งเงินออมา 10% ซื้อไปบางส่วนก่อน อย่าซื้อทีเดียวจนหมด เพราะอาจจะกลายเป็นพบไม้งามเมื่อยามขวานบิ่นก็เป็นได้”นายสุวรรณกล่าว
นายบุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส กล่าวว่า หากราคาทองคำปรับลดลงมาที่แนวรับ 1,700 เหรียญสหรัฐ/ออนซ์ จะเป็นระดับที่น่าลงทุน แต่เชื่อว่า หากวิกฤตหนี้ยุโรปลุกลามไปยังประเทศใหญ่ๆ อาจจะเป็นตัวเร่งให้ราคาทองคำวิ่งทะลุ 2,000 เหรียญสหรัฐ/ออนซ์ ก็ได้